บสก.คัดคอนโด500ยูนิต ขายถูกผ่อนพันบาท/เดือน
บสก.คัดคอนโด 500 ยูนิต ขายราคาถูก ผ่อนเดือนละ 1,000 บาท ดีเดย์ ก.ค.นี้
2 มิ.ย. 2558

บสก.คัดคอนโด 500 ยูนิต ขายราคาถูก ผ่อนเดือนละ 1,000 บาท ดีเดย์ ก.ค.นี้
นายสมพร มูลศรีแก้ว รองกรรมการผู้จัดการใหญ่ บริษัท บริหารสินทรัพย์ กรุงเทพพาณิชย์ (บสก.) เปิดเผยว่า บสก.เตรียมจัดทำโครงการสบายคอนโด ด้วยการปรับปรุงคอนโดมิเนียม 500 ยูนิต จาก 40 โครงการในเขตปริมณฑลออกมาจำหน่ายให้กับผู้ที่มีรายได้น้อย คาดว่าจะเปิดตัวโครงการในเดือน ก.ค.นี้ โดยราคาคอนโดมิเนียมไม่เกิน 3 แสนบาท ระยะเวลาการผ่อนชำระ 10 ปี
สำหรับเงื่อนไขการซื้อขายคอนโดมิเนียมในเบื้องต้นกำหนดไว้ว่า ลูกค้าที่สนใจวางเงินดาวน์เพียง 1,000 บาท และวันที่เซ็นสัญญาซื้อขายต้องชำระเงินอีก 1,000 บาท หลังจากนั้นก็สามารถเข้าอยู่ได้เลย ซึ่งระยะเวลาการผ่อนชำระจะอยู่ที่ประมาณ 1,000-3,000 บาท/เดือน ขึ้นกับลูกค้าจะเลือกซื้อคอนโดมิเนียมราคาเท่าไหร่ แต่ปีสุดท้ายในการผ่อนชำระจะต้องสมทบเงินจ่ายให้หมดหรือประมาณ 20% ของมูลค่าคอนโดมิเนียมที่ซื้อ
“โครงการนี้ช่วยให้คนมีรายได้น้อยมีที่อยู่เป็นของตนเอง เพราะปกติการเช่าที่อยู่อาศัยราคาประมาณ 1,500-2,000 บาท/เดือนอยู่แล้ว เช่น โครงการนิรันดร์คอนโดที่อยู่ จ.สมุทรปราการ เป็นโครงการขนาด 200-300 ยูนิต และหทัยราษฎร์ คอนโดมิเนียมอยู่ที่สุขาภิบาล 5 มีประมาณ 100 ยูนิต ซึ่งอยู่ระหว่างการตกแต่งใหม่ คาดว่าจะเปิดให้จองซื้อได้ตามแผนที่วางไว้ โดยกลุ่มเป้าหมายคืออาชีพอิสระ เช่น คนขับรถแท็กซี่ วินมอเตอร์ไซค์รับจ้าง พ่อค้า-แม่ค้า แต่ผู้ซื้อจะต้องมีแหล่งทำมาหากินชัดเจน เบื้องต้นจะทำเป็นสัญญาเช่าซื้อหลังจากผ่อนชำระค่างวดครบถึงจะโอนให้เป็นกรรมสิทธิ์ลูกค้า” นายสมพร กล่าว